## Pravilnik o mjerama suzbijanja i iskorjenjivanja pčelinjih bolesti

### NN 114/2004 (18.8.2004.), Pravilnik o mjerama suzbijanja i iskorjenjivanja pčelinjih bolesti

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

if !supportEmptyParas endif

2189

Na
temelju članka 41. stavka 5. Zakona o veterinarstvu (»Narodne novine«, broj
70/97., 105/01., 172/03.), ministar poljoprivrede, šumarstva i vodnoga
gospodarstva donosi

## PRAVILNIK

### O MJERAMA SUZBIJANJA I ISKORJENJIVANJA PČELINJIH BOLESTI

Članak
1.

Ovim
Pravilnikom propisuju se mjere suzbijanja i iskorjenjivanja sljedećih pčelinjih
bolesti i pčelinjih štetnika:

–
američka gnjiloća,

–
nozemoza,

–
varooza,

–
tropileloza,

–
etinioza.

Članak
2.

U
smislu ovoga Pravilnika pojedini pojmovi imaju sljedeće značenje:

1.*Pčelinja zajednica* – skupina pčela (matice, trutova, odraslih pčela i
njihovih razvojnih oblika – jaja, ličinaka, kukuljica) nastanjenih na saću u
košnici.

2. *Pčelinjak*
– skup košnica s pčelama smještenih na slobodnom prostoru ili u posebnoj
stabilnoj ili montažnoj kućici ili ugrađenih u vozilo za prijevoz, uključujući
tlo na kojem se nalaze te pripadajuće prostorije, pčelarski pribor i alat.

3. *Jaka
pčelinja zajednica* – pčelinja zajednica u kojoj je najmanje pet okvira saća
zaposjednuto pčelinjim leglom, a ukupno sedam okvira pokriveno pčelama.

4. *Slaba
pčelinja zajednica* – pčelinja zajednica koja ne udovoljava mjerilima za
jaku pčelinju zajednicu.

5. *Higijensko
napajalište za pčele* – onemogućava onečiš­ćenje vode za napajanje pčela
njihovim izmetinama.

6. *Dijagnostičko
tretiranje* – primjena djelatnog akaricida u najmanje 10% ukupnog broja
pčelinjih zajednica na pčelinjaku u svrhu utvrđivanja nazočnosti uzročnika
varooze i/ili tropileloze, uz obveznu primjenu podloška na podnici košnice.

Američka
gnjiloća

Članak
3.

Od
američke gnjiloće je bolesna pčelinja zajednica u kojoj su kliničkim pregledom
utvrđene promjene svojstvene toj bolesti i laboratorijskom pretragom utvrđen
uzročnik te bolesti, *Paenibacillus larvae*.

Na američku gnjiloću sumnjiva je pčelinja zajednica u
kojoj su kliničkim pregledom utvrđene promjene svojstvene toj bolesti.

Članak 4.

Sve pčelinje zajednice sumnjive na američku gnjiloću,
obvezno podliježu laboratorijskoj pretrazi koju obavljaju ovlašte­ni
laboratoriji.

U pčelinjaku sumnjivom na američku gnjiloću, nadležni
veterinarski inspektor zabranjuje selidbu i trgovinu pčelama, pčeli­njim
proizvodima i pčelarskom opremom do utvrđivanja bolesti ili odbacivanja sumnje
na bolest.

Članak 5.

U pčelinjaku u kojem je utvrđena američka gnjiloća,
nadležni veterinarski inspektor naređuje sljedeće mjere:

1. zabrana selidbe i trgovine pčelama, pčelinjim
proizvodima i pčelarskom opremom do okončanja provođenja naređenih mjera,

2. obvezan klinički pregled svih preostalih pčelinjih
zajednica, a u zajednica sumnjivih na bolest i laboratorijska pretraga, uz
obvezno spaljivanje saća s leglom,

3. obvezno pretresanja pčela u svim bolesnim jakim
pčelinjim zajednicama,

4. uništenje pčela i saća s leglom i medom u svim
bolesnim slabim pčelinjim zajednicama, bez obzira na tip izrade košnice,
spaljivanjem i zakapanjem te dezinfekcija pripadajućih košnica i pčelarskog
pribora,

5. uništenje spaljivanjem i zakapanjem svih ostalih
slabih pčelinjih zajednica, u kojima nije utvrđena bolest, zajedno s pčelama,
saćem s leglom i medom, i svih dotrajalih košnica, bez obzira na tip izrade,

6. zabrana držanja pčelinjih zajednica bez matica,

7. sprječavanje rojenja,

8. dezinfekcija pčelinjaka odgovarajućim
dezinfekcijskim sredstvom ili opaljivanjem,

9. obvezan klinički pregled svih pčelinjih zajednica
u pod­ručju tri kilometra od zaraženog pčelinjaka, a u zajednica sumnjivih na
bolest i laboratorijska pretraga na američku gnjiloću.

Članak 6.

U pčelinjaku za uzgoj matica u kojem je utvrđena
američka gnjiloća, nadležni veterinarski inspektor naređuje sljedeće mjere:

1. zabrana selidbe i trgovine pčelama, maticama,
pčelinjim proizvodima i pčelarskom opremom do okončanja provođenja naređenih
mjera,

2. uništenje pčela i saća s leglom i medom u svim
bolesnim pčelinjim zajednicama spaljivanjem i zakapanjem te dezinfekcija
pripadajućih košnica i pčelarskog pribora,

3. dezinfekcija pčelinjaka odgovarajućim
dezinfekcijskim sredstvom ili opaljivanjem,

4.
obvezan klinički pregled svih pčelinjih zajednica u području tri kilometra od
zaraženog pčelinjaka za uzgoj matica, a u zajednica sumnjivih na bolest i
laboratorijska pretraga na američku gnjiloću.

Članak 7.

Smatra
se da je američka gnjiloća prestala, ako su provedene sve mjere iz članka 5. i
6. ovoga Pravilnika.

Nozemoza

Članak
8.

Od
nozemoze je bolesna pčelinja zajednica u koje su klini­čkim pregledom utvrđene
promjene svojstvene toj bolesti i laboratorijskom pretragom utvrđen uzročnik te
bolesti, *Nosema apis*.

Na
nozemozu je sumnjiva pčelinja zajednica u kojoj su kliničkim pregledom utvrđene
promjene svojstvene toj bolesti.

Članak
9.

Sve
pčelinje zajednice sumnjive na nozemozu, obvezno podliježu laboratorijskoj
pretrazi koju obavljaju ovlašteni laboratoriji.

U
pčelinjaku sumnjivom na nozemozu, nadležni veterinarski inspektor zabranjuje
selidbu i trgovinu pčelama, pčelinjim proizvodima i pčelarskom opremom do
utvrđivanja bolesti ili odbacivanja sumnje na bolest.

Članak
10.

U pčelinjaku
u kojem je utvrđena nozemoza, nadležni veterinarski inspektor naređuje sljedeće
mjere:

1.
zabrana selidbe i trgovine pčelama, pčelinjim proizvodima i pčelarskom opremom
do okončanja provođenja naređenih mjera,

2. zamjena matica u bolesnim pčelinjim zajednicama,
osim ako je koprološka pretraga matice negativna,

3. prevješavanje okvira s pčelinjim leglom i
prebacivanje pčela bolesnih pčelinjih zajednica u dezinficirane košnice,

4. dezinfekcija saća, košnica, pčelarskog pribora i
drugih predmeta upotrebljavanih u pčelinjaku, odgovarajućim dezinfekcijskim
sredstvom ili opaljivanjem,

5. uređenje higijenskih napajališta za pčele,

6.
zamjena saća starijeg od tri godine.

Članak
11.

U
pčelinjaku u kojem je laboratorijskom pretragom utvrđen uzročnik nozemoze, bez
kliničkih znakova bolesti, nadležni veterinarski inspektor naređuje sljedeće
mjere:

1.
klinički pregled svih pčelinjih zajednica,

2.
uređenje higijenskih napajališta za pčele,

3.
zamjena saća starijeg od tri godine.

Članak
12.

U
pčelinjaku za uzgoj matica u kojem je utvrđena nozemoza, nadležni veterinarski
inspektor naređuje sljedeće mjere:

1.
zabrana selidbe i trgovine pčelama, maticama, pčelinjim proizvodima i
pčelarskom opremom do okončanja provođenja naređenih mjera,

2. prevješavanje okvira s pčelinjim leglom i
prebacivanje pčela bolesnih pčelinjih zajednica u dezinficirane košnice,

3. uništenje svih pčelinjih matica namijenjenih
prodaji zatečenih u pčelinjaku u trenutku provođenja naređenih mjera, osim onih
u kojih koprološkom pretragom nije utvrđen uzročnik nozemoze,

4. dezinfekcija saća, košnica, pčelarskog pribora i
drugih predmeta upotrebljavanih u pčelinjaku, odgovarajućim dezinfekcijskim
sredstvom ili opaljivanjem,

5. uređenje higijenskih napajališta za pčele,

6. zamjena saća starijeg od tri godine.

Članak
13.

Smatra
se da je nozemoza prestala, ako su provedene sve mjere iz članka 10., 11. i 12.
ovoga Pravilnika.

Varooza

Članak
14.

Od
varooze je bolesna pčelinja zajednica u koje su kliničkim pregledom utvrđeni
znaci svojstveni toj bolesti i dijagnostičkim tretiranjem utvrđen uzročnik te
bolesti, *Varroa destructor*.

Na varoozu je sumnjiva pčelinja zajednica u kojoj su
kliničkim pregledom utvrđene promjene svojstvene toj bolesti.

Članak 15.

Sve pčelinje zajednice sumnjive na varoozu, obvezno podliježu
laboratorijskoj pretrazi koju obavljaju ovlašteni laboratoriji.

U pčelinjaku sumnjivom na varoozu, nadležni
veterinarski inspektor zabranjuje selidbu i trgovinu pčelama do utvrđivanja
bolesti ili odbacivanja sumnje na bolest.

Članak 16.

U pčelinjaku u kojem je utvrđena varooza, nadležni
veterinarski inspektor naređuje sljedeće mjere:

1. zabrana selidbe i trgovine pčelama do okončanja
provođenja naređenih mjera,

2. liječenje svih pčelinjih zajednica,

3. odstranjivanje poklopljenoga trutovskog legla iz
košnica i primjena drugih bioloških načina uništenja nametnika.

Članak 17.

Smatra se da je varooza prestala, ako su provedene
sve mjere iz članka 16. ovoga Pravilnika.

Tropileloza

Članak
18.

Od
tropileloze je bolesna pčelinja zajednica u koje su kliničkim pregledom
utvrđeni znaci svojstveni toj bolesti i dijagnostičkim tretiranjem utvrđen
uzročnik te bolesti, *Tropilaelaps clareae*.

Na tropilelozu je sumnjiva pčelinja zajednica u koje
su kliničkim pregledom utvrđeni znaci svojstveni toj bolesti.

Članak 19.

Sve pčelinje zajednice sumnjive na tropilelozu,
obvezno podliježu laboratorijskoj pretrazi koju obavljaju ovlašteni
laboratoriji.

U pčelinjaku sumnjivom na tropilelozu, nadležni
veterinarski inspektor zabranjuje selidbu i trgovinu pčelama do utvrđivanja bolesti
ili odbacivanja sumnje na bolest.

Članak 20.

U pčelinjaku u kojem je utvrđena tropileloza,
nadležni veterinarski inspektor naređuje sljedeće mjere:

1. zabrana selidbe i trgovine pčelama do okončanja
provođenja naređenih mjera,

2. uništenje svih bolesnih pčelinjih zajednica
spaljivanjem i zakapanjem.

Članak
21.

Smatra se da je tropileloza prestala, ako su
provedene sve mjere iz članka 20. ovoga Pravilnika.

Etinioza

Članak
22.

Od
etinioze je bolesna pčelinja zajednica u koje su kliničkim pregledom i laboratorijskom
pretragom utvrđeni uzročnik te bolesti, *Aethina tumida,* i/ili njegovi
razvojni oblici (jaja, ličinke).

Na etiniozu je sumnjiva pčelinja zajednica u koje su
klinič­kim pregledom utvrđeni uzročnik te bolesti i/ili njegovi razvojni
oblici.

Članak 23.

Sve pčelinje zajednice sumnjive na etiniozu obvezno
podliježu laboratorijskoj pretrazi koju obavljaju ovlašteni laboratoriji.

U pčelinjaku sumnjivom na etiniozu, nadležni
veterinarski inspektor zabranjuje selidbu i trgovinu pčelama, pčelinjim proiz­vo­dima
i pčelarskom opremom do utvrđivanja bolesti ili odbacivanja sumnje na bolest.

Članak 24.

U pčelinjaku u kojem je utvrđena etinioza i u
području 20 kilometara oko njega, nadležni veterinarski inspektor naređuje
sljedeće mjere:

1. zabrana selidbe i trgovine pčelama, pčelinjim
proizvodima i pčelarskom opremom do okončanja provođenja naređenih mjera,

2. uništenje svih pčelinjih zajednica (pčela, okvira
i saća s leglom i medom) zajedno s košnicama spaljivanjem i zakapanjem te
dezinfekcija pčelinjaka i pčelarskog pribora iskuhavanjem ili opaljivanjem,

3. preoravanje ili prekapanje tla pčelinjaka i
područja 10 m udaljenog od zadnje košnice, najmanje dubine 25 – 30 cm, i
primjena odgovarajućeg insekticida,

4. smještaj novonabavljenih pčelinjih zajednica,
odnosno košnica na betoniranu, ili od drugog odgovarajućeg čvrstog materijala
načinjenu podlogu, površine najmanje 40 cm veće od veličine košnice, kako bi
ličinke uzročnika koje se na njima pojave mogle biti skupljene i spaljene,

5. obvezan klinički pregled pčelinjih zajednica
tijekom narednih 60 dana od dana izgradnje betonskih, ili od drugog
odgovarajućeg čvrstog materijala načinjenih podloga, i to četiri puta s
razmakom od 15 dana.

Članak 25.

Smatra se da je etinioza prestala, ako su provedene
sve mjere iz članka 24. ovoga Pravilnika.

ZAVRŠNE
ODREDBE

Članak
26.

Danom
stupanja na snagu ovoga Pravilnika prestaje važiti Pravilnik o mjerama za
suzbijanje i iskorjenjivanje pčelinjih zaraznih bolesti (»Narodne novine«, broj
69/91.).

Članak
27.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
322-01/04-01/391
Urbroj: 525-06-04-04
Zagreb, 2. kolovoza 2004.

Ministar
**Petar Čobanković**, v. r.

Pravilnik, NN 114/2004-2189